**Regele e gol și țipă din gaură de vierme deși**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ține sub deget de ascultare butonul apocalipsei

șotronul puterii se joacă pe scheletele noastre flămânde

din țara candorii în cască îmi șoptești apăsat

nu-i vinovat

zadarnic lacrimă înjunghiată rup orizontul în două ca respirație

tu aprinzi candelă în altare străine și te minți că

trepăduși cu pădurile-n spinare au dizlocat geana pământului din vocala arhetipală

litanie cu orbitele goale îți umple derma de lepră

doar ei poartă arsură de vină că mutanții au mușcat de coapsă luna

și-au tatuat abis între coastele mele

ca o ghilotină desparte magia de poveste inocența oarbă

întorci filele cărții ruine sfărâmi între atrii înțelesuri oligofrene cangrenează clipa

privesc lung curcubeiele din buricele venelor

și eliberez supernovele galaxia își iese din piele când arginții încuie muzica sferelor

irișii retrag răsărituri zemoase de pe țărmurile vampirilor

lumina este toxică pentru inima ce ventilează doar întuneric în casa cea sacră

distanța dintre valve se îngustează cu o geneză ratată

regele înghesuie avar pietrele nimicului în coroană

pe bordura nopții

compasiv un licurici își scrie memoriile și surâde

în locul vacant alunecă înalt butonul roșu

și-ncepe să ticăie ca o inimă